禁直
作者：楊億
朝代：宋

paragraphs: 鳳樓鴛瓦蟾波濕，衆籟聲沈百蟲蟄。
仙盤雲表露成霜，何人夜半牛衣泣。
芝泥香熟封詔書，河漢西傾移斗車。
陰風摵摵起庭樹，寒澌戛戛鳴宫渠。
千廬迭唱傳宵警，海山鼇背蓬壺頂。
金釭珠網結綺錢，玉井銀牀垂素綆。
前席受釐詢碩生，觀書百斤須中程。
投籖乍應嚴鼓節，求衣誤聽蒼蠅聲。
渴烏漏盡繁星曙，魚鑰建章開萬户。
初日曈曨艷屋梁，鳴鞭一聲下天路。